section_heading: Životopis
paragraph_text: Od 1971. angažiran je kao predavač (Lecturer) na Glazbenom odjelu (Department of Music) Sveučilišta u Liverpoolu, gdje je – tijekom dugogodišnje uspješne znanstvene karijere – bio promoviran i u ostala engleska akademska zvanja: Senior Lecturer (1980.), Reader (1986.) i Personal Chair (1991.). Sve do umirovljenja 2004. godine njegov je rad sa studentima glazbe bio vezan uz brojne glazbenopovijesne projekte (posebice uz stvaralaštvo Haydna, Purcella, Debussya i Satiea), vježbe sluha i intonacije (solfeggio), stilsku kompoziciju i orkestraciju te glazbenu analizu. Dakako, bio je i mentorom mnogim diplomantima Glazbenoga odjela liverpulskoga Sveučilišta.